钦定古今图书集成/方舆汇编/职方典/第1404卷 > 《曾公岩记》刘谊
## 钦定古今图书集成/方舆汇编/职方典/第1404卷 > 《曾公岩记》刘谊

元丰元年，曾公自广州移帅桂府，民和岁丰，公率群
僚游所谓“风洞”者。纵步而东行，得一岩于榛莽间。岩
之前有石门，屈曲而入，则流水横其中，碧乳垂其下。
周旋四视，其状如刻镂，出于鬼工，而不类融结者也。
公于是拂石求前人之迹，则未尝有至者焉。乃构长
桥，跨中流，以为游观宴休之处，日与众共乐之。自是
州人士女与夫四方之人，无日不求其岩，遂为绝观。
夫桂之洞穴最多，南有北龙，北有石门，屏风据其东，
《隐山》在其西，皆唐名流之游也，而乃独遗是，岂当时
忽于寻访而不见耶？将唐人所谓“天作而地荫之”，必
得其人而后显耶？余生长东吴，号为山水窟，中如天
台、雁荡，最为奇观，然未有过此者。公名布，字子宣。